Teeviit

Digimentorite konkurss
2026-01-28 08:00 - 17:00 (Europe/Tallinn) | Veebis
Digimentorite konkurss on Telia ja Tartu Ülikooli konkurss noortele, kes soovivad panustada digipädevuse arengusse ja võita väärt auhindu!
Konkurssi eesmärk on tunnustada noori, kes on panustanud teiste inimeste digi- ja meediakirjaoskuse arengusse.

Osalema on oodatud põhikooli, gümnaasiumi ja kutsekooli õpilased alates 16. eluaastast ning üliõpilased.

Kõikide konkursil osalenute vahel loositakse välja auhinnad iPhone 16 ja AirPods 4.

Lisainfo SIIN.

Eest Huvikoolide Liit korraldab ja kutsub osalema: Noorte talendishow´26
2026-01-31 14:00 - 17:00 | Tondiraba Huvikool, Punane 69, Tallinn
Eesti Huvikoolide Liit kutsub huvikoolide õpilasi osa võtma 2026. aasta talvisest Noorte Talendishowst “Näita oma talenti!”.

Talendishow toimub 31.01.2026 algusega kell 14:00 Tallinnas, Tondiraba Huvikoolis (aadress: Punane 69, 13619, Tallinn).

Talendishow eesmärk on huviharduses osalevate noorte annete esiletõstmine ning eesti keele ning kultuuri säilimise toetamine läbi esinemiskogemuse.
Lisainfo SIIN.

Kirjutamisvõistlus “Minu Eesti”
2026-02-24 - 2026-05-01
Mida tähendab Sinu jaoks Eesti?
Sõltumata sellest, kas oled üles kasvanud Eestis või mõnes teises riigis, soovib Vabamu kuulda Sinu kogemusest ja emotsioonidest seoses paigaga, mida me kutsume Eestiks.
Kutsume Eestis ja mujal elavaid 15-25-aastaseid eesti noori saatma oma kirjatükke konkursile “Minu Eesti”. Oodatud on mistahes kirjalikud lühivormid lühijuttudest luuletusteni, nii eesti kui inglise keeles (muudes keeltes kirjutades palume lisada tõlke kas eesti või inglise keelde).
Inspiratsiooniks soovitame külastada Vabamu näitust „Ilmaküla eestlased“, mis räägib eestlaste rändamisest viimase 150 aasta jooksul.
Võistlustööde esitamise tähtaeg on 1. mai.
Võitja kuulutame välja juunis 2026, parimad kirjutajad saavad lisaks auhindadele võimaluse osaleda 19. augustil 2026 Toompeal riigi esindushoones toimuval konverentsil, kus võitjal on võimalus oma tööd esitleda. Reisikulud katab Eesti Vabariigi välisministeerium.
Tööd palume saata ja küsimuste korral võib pöörduda: maja.soomagi@vabamu.ee

Digimentorite konkurss
2026-03-01 - 2026-05-01 | Veebis
Kas oled õpetanud vanaemale e-poodides ostlemist? Seletanud sõbrale, kuidas kontole tugev parool panna? Aidanud õpetajal Zoomi käima saada?
Räägi, kuidas sa digimaailmas abiks olid!
Jaga oma lugu, kuidas sa kedagi teist nutimaailmas juhendasid! Lugu võib olla lühike ja tabav. Oluline on sisu ja õppetund, mitte tähemärkide arv.
Kirjelda, keda ja kuidas sa aitasid ning mida ise sellese kogemusest õppisid!
Osaleda saab üksi või kuni 4-liikmelises grupis.

Tähtaeg: 1. mai 2026
Töömaht: 400-500 sõna

Auhinnad:
iPhone 16
128 GB mudel, väärtusega 919 eurot. Loositakse välja individuaalselt esitatud tööde vahel.
AirPods 4
Igale grupiliikmele, väärtusega 149 eurot/tk. Loositakse välja grupitööde vahel (grupis 2-4 liiget)
Uuri rohkem ja esita oma töö!

Konkurss "Kus mure näed laita, seal tule ja AI-ta" 2026
2026-03-04 - 2026-05-04
Haridus- ja Noorteameti ProgeTiigri ja Inseneriakadeemia programmid kutsuvad 1.–12. klasside (seal hulgas kutsekeskhariduse õppekava) õpetajaid ja MATIK huviringide juhendajaid üle Eesti osalema oma õpilastega ideekonkursil „Kus mure näed laita, seal tule ja AI-ta!“, mis toimub 4. märtsist kuni 4. maini. Konkursi eesmärk on suunata õpilasi märkama päriselulisi probleeme ning leidma neile nutikaid tehisarul põhinevaid lahendusi.
Väljakutse keskmes on tark linn – keskkond, kus tehnoloogia aitab muuta igapäevaelu turvalisemaks, keskkonnasõbralikumaks ja mugavamaks. Konkursi raames on osalejatel võimalik mõelda, kuidas tehisaru võiks aidata näiteks liikluse korraldamisel, jäätmemajanduses, rohealade planeerimisel, kultuurielu edendamisel või kogukonna turvalisuse suurendamisel.
Konkursi erilisus seisneb selles, et rõhk ei ole tehnilisel keerukusel, vaid probleemi mõistmisel ja lahenduse terviklikul läbimõtlemisel. Oluline on idee selgus, mõju ja loovus.
Kuidas konkursil osaleda?
Konkursile saavad õpilaste töid esitada õpetajad ja juhendajad. Õpilased töötavad 2–5-liikmelistes meeskondades. Iga õpetaja võib esitada mitu erinevat ideed. Õpilaste ülesanne on välja mõelda tehisintellektil põhinev lahendus mõne targa linna probleemile. Oluline ei ole tehniline keerukus ega programmeerimine, vaid idee selgus ja läbimõeldus.
Kuidas ideed esitada?
Meeskond võib ise valida, millisel kujul oma idee esitada. Sobivad näiteks:

digitaalne plakat või joonistus;
slaidiesitlus;
lühivideo või animatsioon;
lihtne prototüüp (nt chatbot või Scratchi simulatsioon);
rakenduse või süsteemi visuaalne makett (nt Figma).

Oluline on, et idee oleks arusaadav, visuaalne ja hästi selgitatud.
Ideid saab esitada kuni 4. maini SIIN.
Tutvu konkursi tingimustega SIIN.
Küsimuste korral kirjutage progetiiger@harno.ee.
Konkurss viiakse läbi Euroopa Liidu Euroopa Sotsiaalfondi programmi „IT Akadeemia ja inseneriakadeemia arendamine kutse-, üld- ja huvihariduses“ (2021-2027.4.04.24-0004) raames. Tegevusi kaasrahastab Euroopa Liit.

Lastekaitse Liidu plakatikonkurss „Targalt internetis: Mida teha, kui …”
2026-03-12 - 2026-03-30
Internet on oluline osa laste ja noorte igapäevaelust – see pakub võimalusi õppimiseks, suhtlemiseks ja loovuseks, kuid toob kaasa ka olukordi, mis võivad tekitada segadust, muret või riske. Selleks, et toetada laste teadlikke valikuid digimaailmas, kutsume osalema plakatikonkursil „Targalt internetis: Mida teha, kui …”.
Konkursi eesmärk on innustada õpilasi mõtlema, arutama ja leidma tarku lahendusi internetis ette tulevatele olukordadele. Osalemine ei tähenda ainult plakati tegemist – see on õppimisprotsess, kus õpilased analüüsivad juhtumeid, mõtestavad oma tundeid ja valikuid ning jagavad praktilisi nõuandeid teistele.
Õpilaste ülesandeks on luua plakat, mis käsitleb ühte olukorda stiilis „Mida teha, kui…”, näiteks:

kui keegi jagab ilma loata pilti,
kui keegi ütleb internetis halvasti,
kui võõras helistab,
kui tuleb kahtlane sõnum,
kui võõras soovib sõbraks lisada,
kui telefon kaob ära,
kui ekraaniaeg läheb liiga pikaks,
kui soovid teada, kas tegemist on õige või vale infoga,
kui tunned end pärast internetis olemist halvasti
või mõni teine olukord, millega oled kokku puutunud või millest oled kuulnud.

Palun kirjeldage:

Juhtumit – olukorda, mis juhtus,
Millised olid valikuvariandid – arutlus, mida saaks selles olukorras teha,
Selles olukorras võiks teha nii… – lahendus, mis on kujutatud plakatil.

Konkurss aitab arendada õpilaste kriitilist mõtlemist, empaatiat ja eneseregulatsiooni ning toetab turvalist ja tervislikku internetikasutust. Samuti julgustab see lapsi olema head eeskujud ning jagama häid netinippe oma eakaaslastega.
Osalema on oodatud õpilased kas üksi, perega, sõprade või klassiga.
Palun saatke oma plakat jpg formaadis (võib olla ka pilt näiteks joonistusest, kollaažist, skeemist vmt) enne 31.03 konkurssi veebilehel asuvasse vormi.
Osalejate vahel loositakse välja auhinnad, milleks on nii töötoad kui ka erinevad kinkekaardid ja meened!

Esita oma film festivalile TakeNarva!
2026-04-01 | Veebis
17. aprillil 2026 viivad Narva noored ellu esimest Ida-Virumaa noortelt noortele filmifestivali TakeNarva!, mis toimub Narva Eesti Gümnaasiumis. Noori ootab filmide võistlus, filmitööstuse töötoad, muusikaline meelelahutus ning pidulik autasustamine, kus žüriid annavad noortele professionaalset tagasisidet.
Peaauhinnaks on eriline õppereis Jõhvi filmilinnakusse, kus võitjad saavad tutvuda filmitootmise võimalustega uues kompleksis.
Filmifestivalile saavad esitada filme noored vanuses 15–19 aastat, kes on viimase kolme aasta jooksul valmistanud filme pikkusega 1–15 minutit.
Registreerimine on avatud ja leitav eelregistreerimise lingil või skaneerides plakatil oleva QR-koodi.
Filmi esitamise tähtaeg on 1. aprill 2026 kell 23:59.
Enne registreerimist tutvu kindlasti TakeNarva! osalemistingimustega.

Lisainfo sotsiaalmeedias:
Instagram: Filmifestival TakeNarva!
Facebook: Filmifestival TakeNarva
TikTok: TakeNarva!
Küsimuste korral võta meiega julgelt ühendust: takenarva@gmail.com
Noorte filmifestival TakeNarva! on suurepärane võimalus avastada Narvat ja tutvuda filmimaailmaga.

Teeviit kleepsukonkurss
2026-04-14 - 2026-05-18 | Haridus- ja Noorteamet
Teeviit kleepsukonkurss kutsub 13–26-aastaseid noori oma loomingut jagama, luues Teeviit-teemalise kleepsulehe.
Osaleda saab nii digitaalse kui käsitsi tehtud tööga. Konkurss on tasuta, peaauhinnaks on iPad ning lisaks valitakse rahvahääletuse võitja. Töid saab esitada kuni 18.05.2026.
Uuri rohkem: Tule ja osale: Teeviit kleepsukonkurss – Teeviit

Maailmakooli noortekonkurss: "Lootuse loojad"
2026-04-20 - 2026-05-04 | Veebis
Mis tundega mõtled elule 10, 30 või isegi 100 aasta pärast? Millisest tulevikust sina unistad – ja kuidas oma tänaste tegudega seda mõjutad? Mondo Maailmakooli noortekonkursil on sul võimalus näidata, kuidas paistab tulevik läbi just sinu silmade.
Konkursile oodatakse osalema 9.–12. klasside noori oma töödega, mis avavad tulevikulootust ja võimalikke tulevikustsenaariumeid. Tehnika ja formaat on täiesti vabad – loo video, muusikapala, sotsiaalmeedia kampaania, maal, koomiks, essee, installatsioon, performance’või midagi sootuks teistsugust. Kõige olulisem on küsimus, kuidas püsida lootusrikas maailmas, mis tundub vahel täis kriise ja küsimärke?
Tulevikulootus kujutab endast julgust tegutseda ja usku, et väikestel sammudel võib olla suur mõju. Jaga sinagi oma mõtteid, unistusi ja lahendusi – ning aita kujundada maailma, kuhu tahame päriselt jõuda.
Kuidas osaleda?
Töö ja selgitav tekst tuleb esitada konkursi korraldajatele hiljemalt 4. maiks 2026 saates selle elektroonselt või lingina e-posti aadressile konkurss@mondo.org.ee.
Töö esitamisel tuleb märkida töö pealkiri, autori(te) ees- ja perekonnanimi(nimed), sünniaeg(ajad), haridusasutus(ed) ja klass(id), telefoninumber(numbrid), aadress ning e-posti aadress, töö juhendaja ja tema kontaktid (kui on).
